Javaslat A TANÁCS HATÁROZATA a Nemzetközi Szőlészeti és Borászati Szervezet (OIV) keretében szavazásra bocsátandó egyes állásfoglalások tekintetében az Európai Unió nevében képviselendő álláspont kialakításáról /* COM/2013/0243 final - 2013/0129 (NLE) */





INDOKOLÁS A JAVASLAT HÁTTERE A Nemzetközi Szőlészeti és Borászati Szervezet (OIV) a szőlészet és a borászat, a boralapú italok, a csemegeszőlő, a mazsola és az egyéb szőlészeti és borászati termékek területén tevékenykedő tudományos és szakmai kormányközi szervezet. Az OIV célkitűzései a következők: i. kiadványok közzététele, valamint szakmai események és szimpóziumok szervezése útján történő tájékoztatás, ii. segítségnyújtás a szabványosításra irányuló tevékenységekben részt vevő egyéb nemzetközi szervezeteknek, valamint iii. hozzájárulás a meglévő gyakorlatok és szabványok nemzetközi harmonizációjához. Az OIV-nek jelenleg 44 állam tagja, köztük 20 uniós tagállam. Az Európai Unió jelenleg nem tagja az OIV-nek. Az Európai Unió szintjén a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK rendelet (az egységes közös piacszervezésről szóló rendelet, HL L 299., 1. o.) értelmében egyes, az OIV által elfogadott és közzétett állásfoglalások hatással vannak az uniós jogra. Az egységes közös piacszervezés az alábbi rendelkezések kapcsán hivatkozik az OIV állásfoglalásaira: - a szőlő- és borágazati termékek összetételének meghatározására szolgáló analitikai módszerek és a borászati eljárások során alkalmazott anyagokra vonatkozó egyes tisztasági és azonosítási előírások vonatkozásában oly módon, hogy az OIV által e tekintetben elfogadott és közzétett szabályok az Unióban automatikusan kötelező erejűvé válnak (az egységes közös piacszervezésről szóló rendelet 120g. cikke, valamint a 479/2008/EK tanácsi rendeletnek a szőlőből készült termékek kategóriái, a borászati eljárások és az azokhoz kapcsolódó korlátozások tekintetében történő végrehajtására vonatkozó egyes szabályok megállapításáról szóló, 2009. július 10-i 606/2009/EK bizottsági rendelet (HL L 193., 1. o.) 9. cikke), - az OIV által elfogadott és közzétett borászati eljárások vonatkozásában, amelyekből a Bizottságnak az ilyen eljárások engedélyezésekor ki kell indulnia (az egységes közös piacszervezésről szóló rendelet 120f. cikke), valamint - ugyanezen borászati eljárások vonatkozásában, amelyek alapján az Európai Uniónak be kell fogadnia a harmadik országokban előállított bort, és amelyek ezáltal automatikusan kötelező erejűvé válnak az Unióban (az egységes közös piacszervezésről szóló rendelet 158a. cikke). Hasonlóképpen a szeszes italok elemzésére vonatkozó közösségi referenciamódszerek megállapításáról szóló, 2000. december 19-i 2870/2000/EK bizottsági rendelet (HL L 333., 20. o.) értelmében az OIV által elfogadott és közzétett egyes állásfoglalások hatással vannak az uniós jogra. A 2870/2000/EK rendelet 3. cikke hivatkozik az OIV állásfoglalásaira azon esetek vonatkozásában, amikor egy adott szeszes italban található anyagok kimutatására és mérésére nem állapítottak meg közösségi elemzési referenciamódszert. A szakértői csoportok keretében az OIV közgyűlésének előkészítése céljából tartott megbeszélések alapján várhatóan a következő – az uniós vívmányokra jogi hatással bíró – állásfoglalások kerülnek fel a közgyűlés napirendjére elfogadás céljából: - Az OENO-TECHNO 11-498 és 11-499 jelzetű állásfoglalás-tervezetek új borászati eljárásokat állapítanak meg. Ezek az állásfoglalások az 1234/2007/EK rendelet 120f. és 158a. cikke értelmében hatással lesznek az uniós vívmányokra. - Az OENO-SCMA 9-418, 10-440, 10-480, 11-477, 11-478, 12-510 és 12-511 jelzetű állásfoglalás-tervezetek analitikai módszereket állapítanak meg. Ezek az állásfoglalások az 1234/2007/EK rendelet 120g. cikke értelmében hatással lesznek az uniós vívmányokra. - Az OENO-MICRO 11-496 et 11-497, OENO-SPECIF 10-459, 11-481, 11-482, 11-487, 11-488 és 11-495 jelzetű állásfoglalás-tervezetek a borászati eljárások során alkalmazott anyagokra vonatkozó tisztasági és azonosítási előírásokat állapítanak meg. Ezek az állásfoglalások a 606/2009/EK rendelet 9. cikke értelmében hatással lesznek az uniós vívmányokra. - Az OENO-SCMA 12-521 állásfoglalás-tervezet egyes szeszes italok vonatkozásában analitikai módszereket állapít meg. Ez az állásfoglalás a 2870/2000/EK rendelet 3. cikke értelmében hatással lesz az uniós vívmányokra. A fent említett állásfoglalásokat a borágazat tudományos és technikai kérdéseivel foglalkozó szakértők részletesen megvitatták. Ezek az állásfoglalások hozzájárulnak a borokra vonatkozó szabványok nemzetközi szintű harmonizációjához, és olyan keretet hoznak létre, amely tisztességes versenyt biztosít a borágazat termékeivel folytatott kereskedelemben. Következésképpen helyénvaló támogatni őket. Az eddigiekhez hasonlóan most is számítani lehet arra, hogy az OIV Közgyűlésének ülésére összeállított napirend még módosul, és kiegészül további, az uniós vívmányokra hatással bíró állásfoglalásokkal. A Közgyűlés által elvégzendő munka hatékonyságának biztosítása és egyúttal a Szerződésekben foglalt szabályok tiszteletben tartása érdekében a Bizottság kellő időben kiegészíti és/vagy módosítja e javaslatot, lehetővé téve ezáltal a Tanács számára, hogy az érintett állásfoglalásokra vonatkozóan is elfogadja a képviselendő álláspontot. 2013/0129 (NLE) Javaslat A TANÁCS HATÁROZATA a Nemzetközi Szőlészeti és Borászati Szervezet (OIV) keretében szavazásra bocsátandó egyes állásfoglalások tekintetében az Európai Unió nevében képviselendő álláspont kialakításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 43. cikkére, összefüggésben annak 218. cikke (9) bekezdésével, tekintettel az Európai Bizottság javaslatára, mivel: (1) A Nemzetközi Szőlészeti és Borászati Szervezet (OIV) a szőlészet és a borászat, a boralapú italok, a csemegeszőlő, a mazsola és az egyéb szőlészeti és borászati termékek területén tevékenykedő tudományos és szakmai kormányközi szervezet. Az OIV célkitűzései a következők: i. kiadványok közzététele, valamint szakmai események és szimpóziumok szervezése útján történő tájékoztatás, ii. segítségnyújtás a szabványosításra irányuló tevékenységekben részt vevő egyéb nemzetközi szervezeteknek, valamint iii. hozzájárulás a meglévő gyakorlatok és szabványok nemzetközi harmonizációjához. Az OIV-nek jelenleg 44 állam tagja, köztük 20 uniós tagállam. Az Európai Unió jelenleg nem tagja az OIV-nek. (2) Az Európai Unió szintjén a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK rendelet (az egységes közös piacszervezésről szóló rendelet, HL L 299., 1. o.) értelmében egyes, az OIV által elfogadott és közzétett állásfoglalások hatással vannak az uniós jogra. Az egységes közös piacszervezés az alábbi rendelkezések kapcsán hivatkozik az OIV állásfoglalásaira: - a szőlő- és borágazati termékek összetételének meghatározására szolgáló analitikai módszerek és a borászati eljárások során alkalmazott anyagokra vonatkozó egyes tisztasági és azonosítási előírások vonatkozásában oly módon, hogy az OIV által e tekintetben elfogadott és közzétett szabályok az Unióban automatikusan kötelező erejűvé válnak (az egységes közös piacszervezésről szóló rendelet 120g. cikke, valamint a 479/2008/EK tanácsi rendeletnek a szőlőből készült termékek kategóriái, a borászati eljárások és az azokhoz kapcsolódó korlátozások tekintetében történő végrehajtására vonatkozó egyes szabályok megállapításáról szóló, 2009. július 10-i 606/2009/EK bizottsági rendelet (HL L 193., 1. o.) 9. cikke), - az OIV által elfogadott és közzétett borászati eljárások vonatkozásában, amelyekből a Bizottságnak az ilyen eljárások engedélyezésekor ki kell indulnia (az egységes közös piacszervezésről szóló rendelet 120f. cikke), valamint - ugyanezen borászati eljárások vonatkozásában, amelyek alapján az Európai Uniónak be kell fogadnia a harmadik országokban előállított bort, és amelyek ezáltal automatikusan kötelező erejűvé válnak az Unióban (az egységes közös piacszervezésről szóló rendelet 158a. cikke). (3) Hasonlóképpen a szeszes italok elemzésére vonatkozó közösségi referenciamódszerek megállapításáról szóló, 2000. december 19-i 2870/2000/EK bizottsági rendelet (HL L 333., 20. o.) értelmében az OIV által elfogadott és közzétett egyes állásfoglalások hatással vannak az uniós jogra. A 2870/2000/EK rendelet 3. cikke hivatkozik az OIV állásfoglalásaira azon esetek vonatkozásában, amikor egy adott szeszes italban található anyagok kimutatására és mérésére nem állapítottak meg közösségi elemzési referenciamódszert. (4) Az OIV Közgyűlésének következő ülésére 2013. június 8-án kerül sor. Az ülés alkalmával a Közgyűlés a fent említett jogi hatásokkal bíró állásfoglalásokat fog megvitatni és – valószínűleg – elfogadni. (5) Ezért az OIV Közgyűlésének említett ülését megelőzően el kell fogadni az OIV-ben tagsággal rendelkező tagállamok által az egyes állásfoglalások tekintetében az EU érdekében együttesen eljárva képviselendő álláspontot. (6) - Az OENO-TECHNO 11-498 és 11-499 jelzetű állásfoglalás-tervezetek új borászati eljárásokat állapítanak meg. Ezek az állásfoglalások az 1234/2007/EK rendelet 120f. és 158a. cikke értelmében hatással lesznek az uniós vívmányokra. (7) - Az OENO-SCMA 9-418, 10-440, 10-480, 11-477, 11-478, 12-510 és 12-511 jelzetű állásfoglalás-tervezetek analitikai módszereket állapítanak meg. Ezek az állásfoglalások az 1234/2007/EK rendelet 120g. cikke értelmében hatással lesznek az uniós vívmányokra. (8) - Az OENO-MICRO 11-496 et 11-497, OENO-SPECIF 10-459, 11-481, 11-482, 11-487, 11-488 és 11-495 jelzetű állásfoglalás-tervezetek a borászati eljárások során alkalmazott anyagokra vonatkozó tisztasági és azonosítási előírásokat állapítanak meg. Ezek az állásfoglalások a 606/2009/EK rendelet 9. cikke értelmében hatással lesznek az uniós vívmányokra. (9) - Az OENO-SCMA 12-521 állásfoglalás-tervezet egyes szeszes italok vonatkozásában analitikai módszereket állapít meg. Ez az állásfoglalás a 2870/2000/EK rendelet 3. cikke értelmében hatással lesz az uniós vívmányokra. (10) A fent említett állásfoglalásokat a borágazat tudományos és technikai kérdéseivel foglalkozó szakértők részletesen megvitatták. Ezek az állásfoglalások hozzájárulnak a borokra vonatkozó szabványok nemzetközi szintű harmonizációjához, és olyan keretet teremtenek, amely tisztességes versenyt biztosít a borágazat termékeivel folytatott kereskedelemben. Következésképpen helyénvaló támogatni őket. (11) Annak biztosítása érdekében, hogy az OIV Közgyűlésének ülését megelőző tárgyalásokon az OIV-ben tagsággal rendelkező tagállamok rendelkezhessenek a szükséges rugalmassággal, felhatalmazást kell kapniuk az álláspontokra vonatkozó, ám azok lényegét nem érintő módosítások elfogadására, ELFOGADTA EZT A HATÁROZATOT: 1. cikk A Nemzetközi Szőlészeti és Borászati Szervezet (OIV) Közgyűlésének 2013. évi ülésén képviselendő uniós álláspont megfelel az e határozat mellékletében foglaltaknak; az álláspontot az említett szervezetben tagsággal rendelkező uniós tagállamok az Unió érdekében együttesen eljárva képviselik. 2. cikk (1) Ha az 1. cikkben említett álláspontot vélhetően befolyásolják az OIV ülései előtt vagy alatt ismertetett új tudományos vagy műszaki információk, akkor az OIV-tag uniós tagállamoknak kérelmezniük kell, hogy az OIV közgyűlésében halasszák el a szavazást addig az időpontig, amíg az Unió az új szempontok alapján kialakítja álláspontját. (2) A különösen a helyszínen tartandó koordinációt követően és az Unió álláspontjának kialakításáról szóló további tanácsi határozat nélkül, az OIV-ben tagsággal rendelkező tagállamok az Unió érdekében együttesen eljárva elfogadhatnak az e határozat mellékletében említett álláspontok tervezeteire vonatkozó olyan módosításokat, amelyek azok lényegét nem érintik. 3. cikk Ennek a határozatnak a tagállamok a címzettjei. Kelt Brüsszelben, -án/-én. a Tanács részéről az elnök MELLÉKLET A tagállamok az Unió érdekében együttesen eljárva kizárólag a következő, a szőlő- és borágazati termékek összetételének meghatározására szolgáló analitikai módszerekkel, a borászati eljárások során alkalmazott anyagokra vonatkozó egyes tisztasági és azonosítási előírásokkal, valamint bizonyos borászati eljárásokkal kapcsolatos, a 7. szakaszban lévő állásfoglalás-tervezeteket támogatják, fenntartva a jogot arra, hogy ezeket az állásfoglalásokat az új fejlemények alapján a jövőben esetleg felülvizsgálják: OENO-TECHNO 11-498, a borászati gyakorlatokra vonatkozó dossziék módosítása az enzimek tekintetében, OENO-TECHNO 11-499, oldottgáz-kezelés a borban membránkontaktorok alkalmazásával, OENO-SCMA 9-418, gyakorlati útmutató borászati analitikai módszer értékelésére, minőségellenőrzésére és bizonytalansági elemzésére, OENO-SCMA 10-440, a borhibák szag- és ízérzékelés alapján történő értékelésére szolgáló iránymutatások, OENO-SCMA 10-480, metanolmeghatározás gázkromatográfiával, OENO-SCMA 11-477, borban előforduló ftalátok kimutatása és mennyiségi elemzése, OENO-SCMA 11-478, borokban és szeszes italokban előforduló ásványi elemek elemzése induktív csatolású plazma atomemissziós spektromteria (ICP-AES) alkalmazásával, OENO-SCMA 12-510, a borecetben lévő ecetsav 13C/12C izotóparányának meghatározása izotópos tömegspektrometriával, OENO-SCMA 12-511, borecetben lévő víz 18O/16O izotóparányának meghatározására szolgáló módszer, OENO-SCMA 12-521, szeszes italokban előforduló ftalátok kimutatása és mennyiségi elemzése, OENO-MICRO 11-496, az élesztőautolizátumokról szóló monográfia, OENO-MICRO 11-497, élesztőhéj – kódex OENO-SPECIF 10-459, az inaktivált élesztőkről szóló monográfia, OENO-SPECIF 11-481, az ultrafiltrációs membránokról szóló monográfia, OENO-SPECIF 11-482, a nanofiltrációs membránokról szóló monográfia, OENO-SPECIF 11-487, az enzimes készítményekben végbemenő cinnamoil-eszteráz-aktivitásról szóló monográfia (OIV-OENO 6-2007) átdolgozása, OENO-SPECIF 11-488, a béta-glükanáz (ß 1-3, ß 1-6) aktivitásának meghatározásáról szóló monográfia (OIV-OENO 340-2010) átdolgozása, OENO-SPECIF 11-495, növényi eredetű fehérjékről szóló monográfia – a dosszié módosítása.